
_START_ARTICLE_
Aarhus Faculty of Health Sciences
_START_PARAGRAPH_
Health, Aarhus Universitet er et af de fire fakulteter ved Aarhus Universitet og består af fem institutter._NEWLINE_Fakultetet udbyder uddannelser inden for hele det sundhedsvidenskabelige felt, bl.a. læge, tandlæge, idræt og folkesundhedsvidenskab. I spidsen for fakultetet står dekan Lars Bo Nielsen.
_START_SECTION_
Historie
_START_PARAGRAPH_
Det Lægevidenskabelige Fakultet ved Aarhus Universitet (AU) blev grundlagt i 1936, otte år efter at Aarhus Universitet blev oprettet._NEWLINE_I 1933 begyndte undervisningen af de første medicinske studenter med "den lægevidenskabelige forberedelseseksamen", kantussen._NEWLINE_I årene 1933-1953 kunne studerende tage en del prøver ved fakultetet, men først fra 1952 blev det muligt også at aflægge den afsluttende eksamen i Aarhus. På daværende tidspunkt var 729 studerende indskrevet ved fakultetet ud af universitetets dengang i alt 1.750 studerende._NEWLINE_I 1992 kom Aarhus Tandlægehøjskole med i Det Lægevidenskabelige Fakultet, og fakultetet skiftede navn til Det Sundhedsvidenskabelige Fakultet._NEWLINE_I 2000 blev et sundhedsvidenskabeligt uddannelsescenter og bibliotek indrettet i den bygning, som tidligere rummede "Fødselsanstalten i Jylland". Huset blev omdøbt til "Victor Albeck Bygningen" efter Victor Albeck, som var den første overlæge ved Fødselsstiftelsen og en af universitetets fædre._NEWLINE_I 2011 blev Det Sundhedsvidenskabelige Fakultet omdøbt til Health.
_START_SECTION_
Samarbejde med hospitalerne
_START_PARAGRAPH_
Siden grundlæggelsen af fakultetet i 1936, har der været et tæt samarbejde mellem fakultet og byens hospitaler, som i dag alle er samlet under Aarhus Universitetshospital. Der samarbejdes både omkring den kliniske undervisning og om den forskning, der foregår på alle hospitaler i Region Midtjylland.
_START_SECTION_
Nobelpris
_START_PARAGRAPH_
Fra begyndelsen af 1950'erne blev der forsket i cellemembraner ved Fysiologisk Institut. Det arbejde resulterede senere i, at Jens Christian Skou opdagede natrium-kalium-pumpen, som han i 1997 modtog Nobelprisen i kemi for.